К1: Средата | Кипър обмисля втори заем от Русия - Капитал
4 13 юни 2012, 11:55, 3264 прочитания
Кризата в Гърция завлича и банковата система в съседен Кипър
Кипър е близо до нов заем от Русия, съобщава местният вестник "Филелефтерос", цитиран от БТА. Изданието отбелязва, че това става в момент, когато кабинетът проучва нов пакет от мерки за икономии. Целта на заема от Русия е да се покрият финансовите нужди на островната държава през 2013 г., които в момента се изчисляват на 1.5 до 2.3 млрд. евро. Най-вероятно средствата от руския заем ще отидат за оздравяване на държавните финанси, а тези от европейския механизъм за подкрепа ще бъдат насочени към банките, пише още вестникът.
Кипър е на крачка от това да стане петата държава членка на еврозоната, след Гърция, Ирландия, Португалия и последно Испания, която получава заем от Европейския съюз за спасяване на икономиката си. До скоро властите в Кипър твърдяха, че нямат нужда от европейска финансова помощ, след като през миналата година взеха заем от 2.5 млрд. долара от Русия.
Банков камък на шията
Банковият сектор на острова беше сериозно ударен от кризата в Гърция, като кипърските банки отписаха 3 млрд. евро по споразумението между Атина и частните кредитори за опрощаване на част от гръцкия дълг. Отделно в момента банките в Кипър имат 22 млрд. евро заеми, отпуснати на гръцки клиенти, за които не се знае дали ще бъдат обслужени. За сравнение обемът на БВП в Кипър е 18 млрд. евро, което представлява около 0.2% от цялата икономика на еврозоната.
Според информация на агенция Reuters кипърските власти се фокусират върху варианта за рекапитализиране на втората по големина банка чрез двустранен заем вместо чрез спасителен план от ЕС. Засега и двете опции остават отворени. До края на месеца малката островна държава трябва да осигури средства в размер на 10% от БВП, за да рекапитализира Кипърската популярна банка, освен ако не се появи частен инвеститор.
Най-голямата финансова институция в страната – Кипърска банка, вече почти е завършила рекапитализацията си без държавна помощ. Въпреки това международната агенция Moody's понижи рейтинга на банката и постави този на Кипърската популярна банка под наблюдение за понижаване заради рисковете от евентуалното излизане на Гърция от еврозоната.
Доскоро кипърският финансов министър заявяваше, че двустранен заем не е предпочитания вариант, но в последното си телевизионно интервю е заявил, че вече "не би го изключил". "При всички случаи няма да чакаме последния ден, независимо кой вариант предпочетем", уверява той. Кипърските медии спрягат Русия като най-вероятен кредитор и за този заем, а според някой слухове парите може да дойдат и от Китай, отбелязва Reuters.
Прибягването до финансова помощ извън ЕС обаче може да се посрещне с неодобрение от европейските партньори на Кипър, който от 1 юли ще поеме временното председателство на евросъюза, по време на което трябва да се договори следващата 7-годишна бюджетна рамка. Кипърските власти обаче многократно са изразявали притесненията си с какви условия би бил свързан евентуален спасителен пакет от ЕС. Основното им опасение е, че може да бъде компрометиран ниският корпоративен данък от 10%.
Кипър свършва парите в бюджета, общините са пред фалит
Ако не получи заем от Русия, Никозия ще спре плащанията, пишат местните вестници
Етикети: банки еврозона Кипър
13 дек 2019, 2137 прочитания